Spoghuise wat afbrand, ruk Santam se sak | Netwerk24
Deur Francois Williams 29 Augustus 2019 15:15
Verskeie huise en voertuie in Bettysbaai het uitgebrand vroeg in 2019. Foto: Jaco Marais
Die brande wat aan die begin van die jaar verskeie spoghuise by Bettysbaai naby Kleinmond verwoes het, tesame met haelstorms en vloede in KwaZulu-Natal, het die korttermynversekeraar Santam se verdienste in die halfjaar tot einde Junie geknou.
Santam het Donderdag gesê sy wesensverdienste per aandeel het met 3% gedaal, en die onderskrywingsmarge is van ’n jaar gelede se 8,4% af tot 5,3%. Die marge toon dat Santam 5,3c in sy sak sit vir elke R1 se premie wat ’n gemiddelde versekerde aan hom betaal. Die res word bestee om eise uit te betaal en aan administrasie en ander koste.
By Santam se afdeling vir oesversekering was daar ook verliese weens haelskade, sê Lizé Lambrechts, uitvoerende hoof. Hennie Nel, finansiële hoof, sê Santam het ’n verlies van sowat R80 miljoen gely weens die hoër eise vir oesskade. Maar dit is juis hoekom boere oesversekering uitneem en dit word aanvaar dié deel van die versekeringsmark is wisselvallig.
Santam se bruto inkomste uit premies het met 8% tot R17 miljard gegroei en ’n opbrengs van 25,4% is op kapitaal verkry. Santam kon ook steeds ’n halfjaardividend van R3,92 per aandeel betaal.
Santam halfjaar in syfers:
Netto wins krimp met 3% tot R1,094 miljard
Bruto eise uitbetaal styg met 8% tot R9,7 miljard
Wesensverdienste per aandeel daal met 3% tot R9,90
Tussentydse dividend styg met 8% tot R3,92 per aandeel
Sy motorversekeringsafdeling, MiWay, se premies het met 9% gegroei.
Premiegroei uit Santam se bedrywighede buite Suid-Afrika het met 21% gegroei danksy sterk groei in korporatiewe eiendoms- en ingenieursversekering in Afrika, asook danksy Santam se herversekeringsake in Suidoos-Asië, Indië en die Midde-Ooste.
Santam het ook goed gevorder om spesialisversekering saam met sy vennoot Saham Finances in Afrika te vestig. Die voordele van dié samewerking behoort van 2020 en verder in Santam se syfers deur te kom, sê Lambrechts.
Nel verduidelik daar is groot geleenthede vir versekering van groot infrastruktuurprojekte soos myne in Afrika, en Saham Finances se voetspoor in Noord- en Wes-Afrika bied Santam die kans om in daardie gebiede uit te brei.
In dié vennootskap kan Santam goeie tegniese onderskrywingsvaardighede in veral die korporatiewe eiendom- en konstruksiesektore bied, terwyl Saham Finances ’n goeie verspreidingskanaal het en die risiko’s van die onderskeie lande goed ken, sê Nel.
Meer oor: Santam | Brande | Resultate | Maatskappye | Versekering